筍  其一
作者：陳普
朝代：宋

paragraphs: 書窗媚幽獨，萬竹真我儀。
冰霜茂摧挫，生意自有時。
斐亹弄月陰，挺拔出風姿。
鳳吟逐神鬰，春笋效珍奇。
山林足膏雨，土脈潤以肥。
震雷摇蟄虺，千根同發機。
迸芽带珠露，裂地拆伏龜。
開窗見羅列，繭栗出扶藜。
艱難或避石，奮逸或攢籬。
森森麞鹿角，重重虎豹皮。
地力既莫禦，天工亦不遲。
志氣凌青雲，風節比伯夷。
詎容薦清酒，但可供清詩。
呼童竊取小，不敢言饞饑。
含殻全其真，活火湯瀹之。
知心三兩人，一樽留晚曦。
錦䙀去什襲，玉版參吾師。
似爲傷惻隠，直是慰肝脾。
幾爲造化盜，何必鄰童窺。
作橋周曲意，煮簀又何癡。
惟應厚牆壁，高插數丈籬。
護成碧琅玕，長似冰玉兒。
吾聞北人說，洛下價不低。
千金買一束，掉頭更還疑。
南方信多此，吾黨苦不知。
入山三尺童，俄頃滿檐歸。
作羹厚於菜，入市賤如泥。
敢爲此暴殄，只爲不思惟。
昔在燧人前，真風猶未漓。
人間珠抵鵲，天下鳳爲雞。
南方即此寶，南人獨爾迷。
朝吟淵明菊，夜誦首陽薇。
悠悠今古人，無復知德希。